Sùrfuru sicilianu

Lu sùrfuru di Sicilia fu una dê cchiù mpurtanti ricchizzi dô suttaterra dâ Sicilia, ma uramai non è cchiù sfruttata. La zona unni ci sunnu li cchiù granni giacimenti è chidda cumposta dê pruvinci di Cartanisetta, Enna e Girgenti: sta zona è canusciuta dê scinziati ca studìunu la Gioluggìa comu àutu-chianu gissusu-surfìfiru. La zona cunfina macari câ Pruvincia di Palermu a Lercara Friddi e câ Pruvincia di Catania uzinu a doppu Catinanova. Nta sti zoni nta l'ùrtimi ducent'anni s'avi a scavatu, travagghiatu e traspurtatu lu sùrfuru, e ppi nu certu pirìudu fu la zona cchiù pruduttiva dô sùrfuru munniali.

Storia
Lu sùrfuru vinni scavatu 'n supirfici macari nta l'èbbichi cchiù antichi, comu ntô 200 apprima di Cristu ppi scopu curativu. Ô tempu dê Rumani sirveva ppâ guerra, ppi fari armi ncindiàrii G. Salmeri, Sicilia romana-Miniere di zolfo in Sicilia e in Grecia nell'età imperiale.
Arrivannu ntô 1787 si scuprìu lu sistema pi criari artificiarmenti la Soda cô sùrfuru e pi chissu s'accuminciau a scavari ancora cchiossai pi vinnìrilu nta tuttu lu cuntinenti europeu. Lu sùrfuru sirveva macari pi fari l'acidu sulfòricu.
Accuminciannu dô 1820, quannu c'èranu li Burboni, si nni mannàvanu a Marsigghia, 'n Francia, cchiossai di 35.000 tunnillati.  Giovanni Evangelista Di Blasi, Storia cronologica dei viceré luogotenenti e presidenti del Regno di Sicilia, pag. 827-829, Palermo 1867 

A stu puntu accuminciau la cuncurrenza di l'Autaitàlia e la pruduzzioni accuminciau a èssiri troppa: accussì calaru li prezzi e accuminciau la crisi. Nnô 1838 lu re Firdinannu II circau di fari mèttiri lu monupòliu ntê manu dâ sucità francisi  Taix & Aycard, ma li ngrisi non vòsiru  e ntô 1846 appi a livari l'accordu.Rivista contemporanea,Vol 26,a pag 429,Torino-1861
Arrivannu lu 1840 a Palermu si furmau la sucità Anglo-Sicilian Sulphur Company Limited  cu Vicenzu Floriu e li ngrisi Benjamin Ingham e Austinu Porry pâ pruduzioni e vìnnita di àcidu surfòricu e àutri dirivati dô sùrfuru e pi vinnìrili ntâ Nglaterra e macari ntâ Mèrica.

Pi furtuna dâ Sicilia, nta l'Europa arruvau na malatìa dê vigni ca stava distruggennu tutta la racina e ca si puteva cummàttiri sulu ccu na sulfarata. Pirciò si criau na granni dumanna e spuntaru comu li funci tanti fàbbrichi, raffinirìi e mulini ntô licatisi nzinu a Portu Empedocli e a Catania. Lu travagghiu ivu avanti finu â fini di l'ottucentu,  quannu calaru li prezzi e ppi jiri avanti s'àppiru a fari granni mmistimenti di capitali.  
Lu cuvernu talianu avìa granni rispunsabbilitati nta sta crisi picchì non facìa custruiri ne strati ne ferruvìi.
Sulu doppu ca si rapìu la ferruvìa nzinu a Villarosa  ntô 1876 lu sùrfuru potti arrivari ntê raffinirìi catanisi e ô Portu di  Catania, ca addivintau la cità nnustriali dû sittori. Giuseppe Giarrizzo, Catania, Laterza editore, Bari, 1986, p. 75.

A fini dô sèculu XIX, c'èranu prisenti e attivi ortri 700 surfari unni travagghiàvanu chiossai di 30.000 surfarara comu veri e propri schiavi. Pi stu mutivu accuminciaru a nasciri li sinnacati e accuminciaru li sciòpiri. Si criaru li Fasci siciliani ntô 1891  e ntô misi di uttùviru dô 1893 a Grutti, paisi dâ pruvincia di Girgenti, si tinni lu cungressu miniràriu ccu 1.500 upirai surfarara ca addumannàvanu na liggi pi non fàciri travagghiari cchiù li carusi cchiù nichi di 14 anni e di calari l'uràriu di travagghiu, ca era dô livari ô suli nzinu â notti. Ma lu cuvernu di Francescu Crispi li fici caricari di l'asèrcitu ca ammazzau cchiù di centu cristiani nta n'annu.

L'annu 1901 li travagghiatura èranu trentanovimila e lu sùlfuru scavatu arrivava a 540.000 tunnillati .
Quannu li Miricani spirimintaru lu novu sistema  Frasch ppi tirari lu sùrfuru direttamenti di sutterra raffinatu, la Sicilia allèggiu allèggiu pirdìu tutti li mircati .
La guerra dû 15-18 fici calari lu nùmmuru di travagghiatura, ma mantinni la pruduzzioni. Ntô 1927 lu fascismu naziunalizzau tutti li mineri,  ma nun cunchiurìu assai pirchì la pruduzzioni non s'arripigghiau cchiù, mancu ntô dopuguerra dô '43. A partiri dô 1975 s'hannu chiudutu una appressu a l'àutra tutti li mineri di sùrfuru dâ Sicilia.

Sistemi di lavurazzioni
 Carcareddi 
 Carcaruni 
 Furnu Gill

Li Musei dô sùrfuru e dê mineri
 a Cartanisetta: Museo Mineralogico Paleontologico e della Zolfara
 a Stazioni i Villarosa Treno Museo dell'Arte Mineraria e Civiltà Contadina

Noti

Talìa puru
Surfara
Surfarara
Tranvia di Santu Austinu

Lijami di fora
Cenni stòrichi supra lu sùrfuru e la sò astrazzione
Lu sùrfuru e la cultura minirària
Lu munnu di li mineri
Storia di li sulfarara di la Sicilia
Nutizzi stòrichi e elenchi

Catigurìa:Storia
Catigurìa:Sicilia